J. Danko, poslanec: (2001-09-18):
Ďalšie riziko, ktoré je podľa mňa skutočným rizikom, je riziko nedodržiavania štandardov. Čo to znamená. Ako bude štát, keď dal do vyšších územných celkov kompetencie v zdravotníctve, v školstve a tak ďalej, v sociálnej sfére, presadzovať, že napr. zdravotnícke zariadenia v jednom kraji nebudú pod určitým, by som povedal, rozhodovacím procesom vyššieho územného celku v jednom kraji zaostávať, v druhom budú, povedzme, nadštandardné, aký mechanizmus? Ako budeme dodržiavať štandardy určitej, by som povedal, životnej úrovne, keď sa pozriete do toho materiálu, ktorý pán Nižňanský spracoval? Ako sa líšia kraje v daňových príjmoch na jedného obyvateľa – Bratislavský kraj 144 tisíc korún, Košický kraj 33 tisíc korún a plánovaný Zemplínsky bol 9 500, čiže terajší Košický je asi okolo 20 tisíc. Čo to bude znamenať. Ja som sa o tom mechanizme absolútne nikde nedočítal. Čo to bude znamenať? Že bohaté kraje budú bohatšie, pretože budú prerozdeľovať väčšie príjmy, a chudobné budú chudobnejšie. Aký mechanizmus štát vymyslí na kompenzáciu toho? Ak ho nevymyslí, a tu som sa to nedočítal, čo to bude znamenať. No, samozrejme, východniari z Prešovského kraja a z Košického kraja, ak budú môcť, budú sa sťahovať do Bratislavy. V konečnom dôsledku čo to bude znamenať? Oslabenie regiónov. (Ruch v sále.) Samozrejme, možno sa aj úsmevne na to pozrieť, že je nás tu východniarov dosť, to ste chceli povedať, ale je to skutočne vážny problém. Tento problém sa bude musieť riešiť. Ďalšia vec. V tomto materiáli celkom pekne pán Nižňanský hovorí, že podmienkou na nástup verejnej správy je postup transformačných krokov v zdravotníctve, v školstve, v dôchodkovom zabezpečení a tak ďalej. Je to tam napísané. Áno, ak by sa to tak stalo, potom by to bolo iné, keby sme presúvali teraz nemocnice na kraje, ale nestalo sa. Pán minister neurobil žiadnu reformu zdravotníctva, žiadnu efektívnu kontrolu finančných tokov, o jedinú reformu, o ktorú sa pokúsil, je úprava platových taríf lekárov. V podstate to znamenalo, že majú nižšie platy, ako mali, lebo tu im dvihli, ale iné zložky im znížili. Pán minister tvrdí, že to sa nedá bez straty viesť nemocnicu. Ja mu odporúčam – na vlastné náklady objednám autobus, môže si dať svojich úradníkov tam a sám tam prísť a do východniarskeho mestečka Sečovce ho dovediem, kde šikovný primátor s riaditeľom nemocnice dokážu obhospodarovať zdravotnícke zariadenie bez koruny straty. Určite im poskytnú konzultáciu oni dvaja zadarmo. Čiže čo to znamená. Ideme odovzdávať zdravotnícke zariadenia na vyššie územné celky, ale pritom neurobili sme reformu zdravotníctva. Ľahšie sa bude robiť reforma zdravotníctva v rámci vyšších územných celkov? Asi nie. Čiže je to veľmi nezodpovedné, o školstve ani nerozprávam, lebo o školstve tu bude toho dosť. Čiže keď to suma sumárum zhrniem, po prvé, ideme do reformy nepripravení. Desať dní mali štátni úradníci na to, aby urobili zákony. Preto sú tak urobené, tak ako sú urobené. Preto ešte ani netušíme, aké konflikty medzi tými zákonmi v praxi vzniknú, pretože je tam skutočne veľmi veľa vzájomných vzťahov. Prečo desať dní mali ultimátum títo úradníci? No preto, že tri roky táto vládna koalícia napriek tomu, že reforma verejnej správy je jej prioritou, vlastne nekonala. Teoreticky sa pracovalo, áno, ale kedy už mal pán Nižňanský hotový teoretický materiál? V roku 1999. A odvtedy sa opäť len teoreticky pracovalo? Dnes zahajujeme konkrétnu legislatívnu reformu prijatím nových zákonov, dnes, rok pred voľbami. Tri roky ste premrhali, či sa vám to páči, či nie, so všetkými dôsledkami, ktoré bude mať táto razantná, táto, by som povedal, veľmi hĺbková reforma v oblasti personálnej, legislatívnej, finančnej, materiálnej. Ja som robil trošku vo verejnej správe, viem si predstaviť ten chaos, ktorý vznikne, nehovoriac o tom, že toľko ste hovorili, že táto reforma musí priniesť skvalitnenie a skvalitnenie predovšetkým personálny manažment. Pán Nižňanský vo svojej koncepcii ho načrtáva. Ak by ste urobili Úrad pre verejnú správu, ak by ste realizovali kroky, ktoré sú tam uvedené, to by bolo iné dnes, už po personálnej stránke by sme išli ináč pripravení do toho. Ale nič sa z toho nerealizovalo. Čiže ideme, ja to nazvem veľmi ľudovo a veľmi presne, „do veľkej reformy naslepo“. Dámy a páni, vyzývam vás k zodpovednosti. Neviem, či sa tento zákon dá ešte pozmeňujúcimi zákonmi upraviť tak, aby bol akceptovateľný. Ja osobne v to neverím. Ale budem počúvať celú debatu, budem počúvať, aké návrhy sa dajú a, samozrejme, podľa toho sa prispôsobím. Ďakujem vám za pozornosť. I. Presperín, podpredseda NR SR: Ďakujem pekne pánu poslancovi. Dve faktické poznámky. Končím možnosť uplatnenia faktických poznámok. Pán poslanec Hort ako tretí. Pán poslanec Húska, nech sa páči. A. M. Húska, poslanec: Ďakujem. Oceňujem veľmi dobré vystúpenie pána poslanca Danka. Myslím, že správne nám pripomenul všetky riziká, s ktorými je spojený celý postup. Ale chcem povedať, že pravdepodobne tvorcovia toho návrhu tak radi majú riziko, že celý návrh je, ak mám použiť ich slovník, decentralizáciou i dekoncentráciou problémov. Na slabé regióny prejde mnoho problémov, ktoré bude treba v budúcnosti riešiť a ktoré nemôžu regióny riešiť, pretože sú záležitosťou verejných investícií a zásahu vyšších orgánov. Rád by som pripomenúť tú zvláštnosť, že hlavní zástancovia radikálneho zmenšovania funkcie štátu v podstate hovoria tým istým slovníkom, akým kedysi hovorili ideológovia minulého režimu. Veď menej štátu je inými slovami to isté, keď sme počúvali vážne úvahy o tom, ako bude štát v komunizme odumierať. Nuž, priatelia, robíte na odumieraní štátu, pretože v podstate pripravujete štruktúru, ktorá ho nemôže nijakým spôsobom naviesť na efektívnu cestu. I. Presperín, podpredseda NR SR: Pani poslankyňa Keltošová. O. Keltošová, poslankyňa: Ďakujem za slovo, pán predsedajúci. Chcela by som doplniť vystúpenie poslanca Danka v tej časti, kde hovoril o tom, že bohatšie kraje budú ešte bohatšie a chudobné ešte chudobnejšie. Aj keď to vyznelo možno trochu nadsadene, že východniari sa budú sťahovať sem, ich je tu už dosť teraz a nielen vo vládnych funkciách. Myslím si, že bolo by treba, pán predseda vlády, aby ste odpovedali, resp. určili človeka, ktorý vám odpovie, akým spôsobom sa bude vykonávať horizontálne vyrovnávanie jednotlivých nových vyšších územných celkov, to znamená prerozdeľovanie zdrojov, pretože v rámci novely zákona o rozpočtových pravidlách ani v zákone o obciach, o majetku obcí, ani v zákone o majetku vyšších územných celkov nie je táto právna úprava zatiaľ uskutočnená. Čiže toto sú všetko len reči o tom, ako jednotlivé kraje si budú prerozdeľovať svoje zdroje, ale zatiaľ nikto, ani pán minister Harach, ani pani ministerka Schmögnerová, nám nedal odpoveď na túto otázku, kedy príde táto právna úprava do parlamentu, v akom časovom predstihu, aby aj jednotliví predsedovia nových vyšších územných celkov boli s ňou uzrozumení, a najmä podľa akého kľúča chce vláda prerozdeľovať zdroje v tzv. horizontálnom systéme. Poprosila by som vás o odpoveď. I. Presperín, podpredseda NR SR: Pán poslanec Hort, nech sa páči.